text: 
  De hidtidige erfaringer fra UTB-ordningen peger på, at et enkeltstående
   uddannelsestilbud af kortere varighed, f.eks. 13 uger, sjældent vil 
  være tilstrækkeligt kvalificerende til at skaffe de ledige i arbejde. 
  Hertil kommer, at der er konstateret et udækket behov for 
  praktikpladser i forbindelse med uddannelsestilbudene.
  
  
  I mange arbejdsfunktioner i såvel den offentlige som den private 
  sektor vil det ikke være muligt at give medarbejderen fri til at 
  deltage i uddannelse, med mindre der ansættes erstatningsarbejdskraft i 
  kursusperioden.
  
  
  Der er bl.a. af denne grund opstået et ønske om at kunne kombinere 
  VUS med UTB og ATB, også fordi målgrupperne for disse ordninger i 
  vidt omfang har de samme ( svage ) uddannelsesmæssige forudsætninger.
  
  
  Muligheden for kombination opstår ved, at en ATB/UTB-person ansættes i 
  det ledige job, der opstår, når en beskæftiget deltager i undervisning
   med VUS.
  
  
  Dette vil samtidig kunne udvide antallet af UTB-praktikpladser og 
  ATB-jobs, ligesom de langtidsledige herved får mulighed for at kunne 
  gå ind i egentlige jobs i stedet for de traditionelle ATB-jobs, der 
  ofte bærer præg af rutineprægede opgaver.
  
  
  
  